මාතර රත්මලේ තලහිටියාගොඩ පරාක්‍රම විද්‍යාලයේ කඩා වැටීමට ආසන්න අබලන් වූ ගොඩනැගිල්ලක් පිළිබඳව හිරු රතු මිනිත්තුවෙන් පළමුවරට අනාවරණ කළේ පසුගිය වසරේ සැප්තැම්බර් 4 වැනිදායි.ජීවිත අවදානම මැද දරුවන් අකුරු කරන අයුරු අප එමගින් පෙන්වා දුන්නා.රතු මිනිත්තුවෙන් බලධාරීන්ගේ ඇස් ඇරවීමට අප ගත් උත්සාහය හමුවේ බලධාරීන්ගේ දෙනෙත් පියාගෙන සිටීමේ ප්‍රතිඵලය මේ වන විට ලැබී තිබෙනවා.නව පාසල් වාරයේ ආරම්භක දිනයේදීම අදාළ අබලන් ගොඩනැගිල්ලේ වහලය කඩා වැටී තිබෙනවා.හැටතුන් වසරක ඉතිහාසයකට හිමිකම් කියන පරාක්‍රම විද්‍යාලය දරුවන් දහස් ගණනකගේ නැණස පාදන්නට කටයුතු කරණ තක්සලාවක්.පළමු ශ්‍රේණියේ සිට 11වන ශ්‍රේණිය දක්වා දරුවන් සිප් සතර හදාරන මෙම පාසලේ දරු දැරියන්ගේ ජීවිත අවදානම තවමත් පහව ගොස් නැහැ.දරුවන්ගේ ආරක්ෂාවට ඇති හොඳම තැන නිවසට පසුව පාසල යැයි කීවත් මෙවැනි සිදුවීම් ඔස්සේ ප්‍රශ්න කිරීමට සිදුවන්නේ දරුවන්ගේ ජීවිතවල අවදානම්සහගත තැනක් බවට පාසල පත්වෙමින් තිබේද යන්නයි.රතු මිනිත්තුවේ මේ මතක් කිරීම බලධාරීන්ගේ ඇස් නැවතත් ඇරවීමටයි.